SL Uradni list Evropske unije C 178/2

Petnajsto poročilo o napredku pri izvajanju strategije EU za boj proti nedovoljenemu kopičenju osebnega in lahkega orožja (SALW) in pripadajočega streliva ter trgovini z njim – (2013/I)

2014/C 178/02

I. UVOD

V petnajstem poročilu o napredku pri izvajanju strategije EU za boj proti nedovoljenemu kopičenju osebnega in lahkega orožja (SALW) in pripadajočega streliva ter trgovini z njim so zajete dejavnosti EU v drugi polovici leta 2013 (od 1. januarja do 30. junija 2013). Pripravil ga je oddelek ESZD za orožje za množično uničevanje, konvencionalno orožje in vesolje v sodelovanju z drugimi ustreznimi službami ESZD in Evropske komisije. EU je v poročevalskem obdobju še naprej opozarjala na vprašanja v zvezi s SALW in pripadajočim strelivom, in sicer v vseh večstranskih forumih ter političnem dialogu s tretjimi državami v okviru ustreznih mednarodnih instrumentov, kot je Akcijski program ZN za preprečevanje vseh vidikov nezakonitega trgovanja z osebnim in lahkim orožjem, boj proti njim in njihovo izkoreninjenje (Akcijski program). Zlasti je EU dejavno sodelovala na zaključni diplomatski konferenci ZN o Pogodbi o trgovini z orožjem (od 18. do 28. marca 2013 v New Yorku) in pozdravila dejstvo, da jo je Generalna skupščina ZN sprejela 2. aprila 2013. Prav tako je v poročevalskem obdobju nadaljevala z izvajanjem raznovrstnih projektov za boj proti nedovoljeni trgovini s SALW in pripadajočim strelivom ter njunemu pretiranemu kopičenju in za preprečevanje takšne trgovine in kopičenja ter začela pripravljati nove pobude, ki bodo v prihodnjih mesecih podrobneje oblikovane.

II. IZVAJANJE AKCIJSKEGA NAČRTA, OPREDELJENEGA V STRATEGIJI EU O SALW

II.1 Učinkovito večstransko sodelovanje pri oblikovanju mednarodnih, regionalnih in nacionalnih mehanizmov za boj proti ponudbi in destabilizirajočemu širjenju SALW ter pripadajočega streliva

(a) Izvajanje Akcijskega programa ZN za preprečevanje vseh vidikov nezakonitega trgovanja z osebnim in lahkim orožjem, boj proti njim in njihovo izkoreninjenje, sprejetega leta 2001

V okviru sklepa Sveta v podporo aktivnostim Urada ZN za razorožitev (ODA) za izvedbo Akcijskega načrta (Sklep Sveta 2011/428/SZVP z dne 18. julija 2011) je bilo 10. in 11. junija 2013 v Kairu organizirano regionalno srečanje s sekretariatom Arabske lige za države članice Lige.

To je bilo prvo regionalno srečanje na temo izvajanja Akcijskega načrta po pregledni konferenci leta 2012, na katerem so vse države članice ZN soglašale z zaključnim dokumentom, na podlagi katerega naj bi se okrepilo dosledno in učinkovito izvajanje Akcijskega načrta v prihodnje. Večji del srečanja v Kairu je bil namenjen razpravam o rezultatih pregledne konference. Več držav Arabske lige je tudi izrazilo veliko pripravljenost za usposabljanje na področju upravljanja zalog streliva in pozdravilo prevod mednarodnih tehničnih smernic za upravljanje zalog streliva v arabščino kot del izvajanja aktivnosti na podlagi Sklepa Sveta. Države članice Arabske lige so bile tudi zelo zadovoljne s programsko opremo mednarodnih tehničnih smernic ZN za upravljanje zalog streliva SaferGuard, ki je bila razvita s podporo EU za aktivnosti ODA, da se strokovnjakom na terenu zagotovi natančno in učinkovito izvajanje varnostnih standardov v zvezi s strelivom v okviru mednarodnih tehničnih smernic za upravljanje zalog streliva (glej http://www.un.org/disarmament/un-saferguard/).

V prvi polovici leta 2013 je bil dosežen dodaten pomemben napredek pri izvajanju Sklepa Sveta 2011/428/SZVP, in sicer pri uvedbi naprav za označevanje orožja v treh afriških državah. Zadevni organi iz Burkine Faso in Toga ter, kar je pomembno, Malija so na podlagi obširnih razprav izrazili željo po prejemu teh naprav. V Maliju poteka proces sprave oboroženih sil (ob pomoči francoske vlade), v prihodnjih mesecih pa naj bi se začela pomembna pobuda o javnih naročilih. Tamkajšnja prizadevanja za reforme bi se dala morda dobro uskladiti s programom za označevanje orožja. ODA sodeluje z vsemi tremi državami pri formalizaciji zagotovitve naprav za označevanje orožja, na kar bo v prihodnjih mesecih osredotočeno izvajanje Sklepa Sveta. Obenem bo z namenom nadaljnjega razvoja programa in pod pogojem, da bodo mednarodne tehnične smernice ZN za upravljanje zalog streliva SaferGuard in programska oprema za njihovo izvajanje uspešno dokončane, novembra 2013 organizirano srečanje tehničnega odbora za preverjanje v okviru programa SagferGuard ZN.

(b) Pogodba o trgovini z orožjem

EU z navdušenjem pozdravlja uspešno sprejetje Pogodbe o trgovini z orožjem (Pogodba) in je trdno prepričana, da lahko ta, če bo njeno izvajanje obsežno in učinkovito, občutno prispeva k večji odgovornosti in preglednosti zakonitih mednarodnih prenosov orožja, pa tudi k boju proti nedovoljeni trgovini z orožjem. V zvezi s tem EU namerava podpreti splošno uporabo Pogodbe in njeno izvajanje.

Vključitev SALW v določbe Pogodbe je bila pomembna odločitev. Strožji nadzor nad zakonitimi mednarodnimi prenosi SALW, na primer z okrepljenim nadzorom nad končnimi uporabniki in trdnejšimi zagotovili ter ukrepi za obvladovanje preusmerjanja, lahko še dodatno zmanjša nevarnost tistega SALW, ki je predmet nezakonite trgovine. Pogodba bo zaradi svoje narave dopolnila druge ustrezne instrumente ZN, kot sta Akcijski program ZN in Protokol ZN o strelnem orožju.

EU je dejavno sodelovala na zaključni diplomatski konferenci ZN o Pogodbi (od 18. do 28. marca v New Yorku) v skladu s statusom opazovalke, ki ga ima v ZN. Zaradi razhajanj in nasprotovanja le treh držav članic ZN (Sirije, Demokratične ljudske republike Koreje in Irana) je osnutek besedila Pogodbe, ki je bilo oblikovano na konferenci, prevzela Generalna skupščina ZN in ga z glasovanjem sprejela 2. aprila. Pogodbo je bilo mogoče podpisati od 3. junija naprej, kar so storile vse države članice EU; zdaj je v postopku ratifikacije, ki pa je odvisen od ustreznih postopkovnih zahtev na ravni EU in nacionalni ravni.

Po sprejetju Sklepa Sveta 2010/336/SZVP z dne 14. junija 2010, katerega cilj je spodbujanje prizadevanj za Pogodbo na podlagi organiziranja vrste regionalnih seminarjev na različnih koncih sveta, je bil 22. januarja 2013 sprejet Sklep Sveta 2013/43/SZVP, da bi lahko EU še vedno nudila svojo podporo na tem področju. V Ženevi sta marca in junija 2013 potekala dva seminarja, na katerem so se zbrali najpomembnejši deležniki; prvi je bil namenjen pripravi marčevske diplomatske konference, drugi pa ocenjevanju prihodnjih izzivov pri izvajanju.

(c) Izvajanje Protokola h Konvenciji Združenih narodov proti mednarodnemu organiziranemu kriminalu (UNTOC) o nedovoljeni proizvodnji strelnega orožja ter trgovini z njim

Dne 22. marca 2013 je bil sprejet osnutek sklepa Sveta o sklenitvi Protokola o nedovoljeni proizvodnji strelnega orožja, njegovih sestavnih delov in streliva ter trgovini z njimi (Protokol o strelnem orožju), ki dopolnjuje Konvencijo Združenih narodov proti mednarodnemu organiziranemu kriminalu; po pričakovanjih naj bi ga Svet po odobritvi Evropskega parlamenta sprejel do konca leta. Namen zakonodajnega predloga je zaključiti proces prenosa določb Protokola o strelnem orožju v zakonodajo EU. Protokol o strelnem orožju še ni sklenjen s strani EU, vendar zanjo pomeni mednarodno zavezo.

Z dolgoročno komponento instrumenta za stabilnost se je v prvo polovico leta 2013 nadaljeval triletni projekt (od marca 2011 do februarja 2014) za preprečevanje nadnacionalne nedovoljene trgovine s strelnim orožjem in boj proti njej s spodbujanjem ratifikacije in izvajanja Protokola o strelnem orožju. Geografsko projekt zajema Zahodno Afriko (Benin, Burkina Faso, Gambija, Gana, Mali, Mavretanija, Senegal, Togo), Južno Ameriko (Argentina, Bolivija, Brazilija, Čile, Paragvaj, Urugvaj) in Karibe (Jamajka). Še naprej je bila zagotovljena ciljna tehnična pomoč za uskladitev zakonodaje in gradnjo zmogljivosti pri upravljanju SALW v skladu z namenom spodbujanja ratifikacije in izvajanja Protokola o strelnem orožju v Latinski Ameriki, na Karibih in v Zahodni Afriki. Z izvedbo projekta se povečuje tudi osveščenost o vprašanjih SALW, kar naj bi spodbudilo sodelovanje civilne družbe in pregled na tem področju. Med dodatne načrtovane dejavnosti sodi izvedba študije o nadregionalnem trgovanju s strelnim orožjem, ki bo partnerskim državam služila kot podpora pri oblikovanju politike. Projekt izvaja Urad Združenih narodov za droge in kriminal (UNODC).

EU v okviru dolgoročne komponente instrumenta za stabilnost tudi zagotavljala finančno pomoč Interpolu, namenjeno razvoju in vzpostavitvi zbirke podatkov za odkrivanje in sledenje izgubljenega, ukradenega, nezakonito pridobljenega in pretihotapljenega strelnega orožja (iARMS) prek Interpolovega sistema I24/7, da bi se tako olajšala regionalna in nadregionalna izmenjava informacij ter sodelovanje med organi kazenskega pregona pri preiskavah. Pilotna faza (2011–2012) je bila usmerjena v Zahodno Afriko (Benin, Burkina Faso, Gambija, Gana, Mali, Mavretanija, Senegal, Togo), Južno Ameriko (Argentina, Bolivija, Brazilija, Čile, Paragvaj, Urugvaj) in Karibe (Jamajka), vključevala pa je tudi nekatere evropske države (Češka, Hrvaška, Portugalska, Španija). Pogodba za drugo fazo dolgoročne podpore instrumenta za stabilnost Interpolovemu sistemu iARMS je začela veljati januarja 2013 (2013–2014). Cilj druge faze je razširiti funkcionalnost sistema in vsem 190 članicam Interpola zagotoviti dostop do iARMS. Projekt je namenjen tudi gradnji zmogljivosti na zadevnem področju, usposabljanju in kriminalističnim obveščevalnim službam za preprečevanje kriminala, povezanega s strelnim orožjem.

Komisija (GD za notranje zadeve) trenutno pripravlja sporočilo za oktober 2013 za opredelitev področij za nadaljnje zakonodajno in operativno ukrepanje, da bi tako dodatno utrdili pristop EU k vprašanju strelnega orožja. V sporočilu bodo z vidika kazenskega pregona zajeti obstoječi ukrepi EU za zmanjšanje obsega trgovine s strelnim orožjem, obenem pa bo opisano, kako Komisija vidi prihodnje ukrepanje na tem področju. Komisija se trenutno ukvarja tudi z oblikovanjem ustreznega svežnja o strelnem orožju za leto 2015, v katerega bodo po možnosti vključeni zakonodajni predlogi o dezaktivaciji strelnega orožja in postopkih za označevanje ter o usklajevanju kazenskih sankcij zoper nedovoljeno trgovino s strelnim orožjem.

Marca 2013 je bil sprejet tudi sklep Komisije o ustanovitvi strokovne skupine Komisije za trgovino s strelnim orožjem; prvi sestanek skupine je načrtovan za konec leta. Sestavljali naj bi jo strokovnjaki s področja notranje varnosti, med drugim tudi proizvajalci strelnega orožja in raziskovalci ter vsi drugi posamezniki, ki imajo po mnenju Komisije dragoceno strokovno znanje, na podlagi katerega lahko Komisija bolje oblikuje morebitne zakonodajne predloge in pobude politike za izboljšanje ukrepov zoper nedovoljeno trgovino s strelnim orožjem z namenom zaščite notranje varnosti EU.

Svet je med prednostne naloge boja proti kriminalu v okviru političnega cikla 2014–2017 vključil tudi strateški cilj zmanjšati nevarnost strelnega orožja za državljane. Za EU je pomembno, da prevzame operativno vodstvo pri podpiranju mednarodnih standardov, in sicer z reševanjem trdovratnega in težko rešljivega problema nedovoljene trgovine s strelnim orožjem. Odločitev o vključitvi strelnega orožja v naslednji politični cikel je idealna priložnost za zagotovitev potrebnega zagona za ukrepanje držav članic in Interpola.

Poteka tudi raziskava Eurobarometra, s katero bodo ocenjeni pogledi na vlogo EU pri obravnavanju nevarnosti strelnega orožja in na podlagi katere bi lahko dosegli širši krog deležnikov, vključno z organizacijami žrtev in drugimi organizacijami civilne družbe.

(d) Nadzor izvoza

Dejavnosti osveščanja glede nadzora nad izvozom orožja so se s sprejetjem Sklepa Sveta 2012/711/SZVP še dodatno utrdile, saj je v Sklepu predviden nov sklop dejavnosti v podporo tretjim državam, vključno z regionalnimi seminarji, študijskimi obiski, izmenjavo osebja in individualno pomočjo. Sklep Sveta se je začel izvajati na začetku leta 2013, in sicer s pravnim pregledom črnogorske zakonodaje na področju nadzora nad izvozom (marec 2013), regionalno delavnico za jugovzhodne evropske države o nadzoru nad končnimi uporabniki, ki je potekala v Skopju (junij 2013) ter študijskim obiskom uradnikov iz Gruzije, Azerbajdžana in Belorusije (junij 2013), ki ga je gostila Švedska.

V prvem polletju 2013 so z Norveško in Ukrajino potekali politični dialogi v zvezi z vprašanji o nadzoru nad izvozom orožja.

II.2. SALW v okviru političnega dialoga s tretjimi državami in regionalnimi organizacijami, klavzule o SALW

Vprašanja v zvezi s SALW so bila na dnevnem redu številnih rednih političnih dialogov EU s tretjimi državami, bila pa so tudi del sodelovanja z regionalnimi organizacijami. Srečanja v okviru političnega dialoga o neširjenju orožja, razoroževanju in nadzoru nad orožjem na ravni delovnih skupin so bila organizirana z Rusijo (4. marca 2013 v Moskvi) in Ukrajino (15. maja 2013 v Bruslju). Poleg tega se je novo imenovani posebni svetovalec in posebni odposlanec za neširjenje in razoroževanje ob pomembnih dogodkih večkrat neuradno posvetoval z različnimi akterji, med drugim ob robu konference o Pogodbi o trgovini z orožjem marca 2013 v New Yorku (vključno z Alžirijo, Brazilijo, Egiptom, Indijo, Natom, Nigerijo, Mehiko, Pakistanom, Združenimi državami, Venezuelo, Uradom ZN za razoroževanje, Vietnamom, Indonezijo, Kazahstanom, Perujem, Rusijo, Singapurjem, Južno Afriko, Tajsko), srečanja drugega pripravljalnega odbora aprila in maja 2013 v Ženevi (vključno z Egiptom, Arabsko ligo, Južno Afriko, Perujem) in tretje pregledne konference CWC aprila 2013 v Haagu (vključno z Organizacijo za prepoved kemičnega orožja in Združenimi državami).

V skladu s sklepi Sveta o vključitvi elementa SALW v sporazume med EU in tretjimi državami, sprejetimi decembra 2008, trenutno potekajo pogajanja z Afganistanom, Avstralijo, Brunejem, Kanado, Japonsko, Kazahstanom, Malezijo, državami Mercosurja, Novo Zelandijo in Singapurjem o vključitvi elementa SALW v njihove sporazume z EU.

II.3 Posebna projektna pomoč EU tretjim državam in regionalnim organizacijam

(a) Zahodni Balkan

I. V okviru kratkoročne komponente instrumenta za stabilnost se je 1. aprila 2013 začel izvajati dodatni program za izboljšanje zaščite, varnosti in razvojnih perspektiv za posameznike in lokalne skupnosti, ki bi lahko bili žrtve naključnih eksplozij v skladiščih streliva v Bosni in Hercegovini. Program se bo ukvarjal izključno z izredno nevarnim in nestabilnim strelivom, ki je zaradi slabega stanja namenjeno za uničenje, in bo izboljšal varnostne standarde skladišč streliva. Navedeno izboljšanje varnostnih standardov bo opravljeno v partnerstvu z misijo OVSE v BIH. V okviru programa bo poleg tega zagotovljena pomoč za boljši mehanizem inšpekcij in preverjanja streliva pri vladi BIH ter za poglobitev pravnega in upravnega strokovnega znanja ter dobre prakse znotraj organov.

II. PPEU/delegacija EU v BIH je na podlagi zavez, izraženih v deklaraciji iz Tirane o boju proti nedovoljeni trgovini z orožjem na Zahodnem Balkanu, med organizacijo in izvedbo ministrske konference o nadzoru nad orožjem v okviru širitve EU, ki je potekala 18. in 19. junija 2013, tesno sodeloval z UNDP. Na konferenci je bila pozornost usmerjena zlasti v predstavnike organov BIH na visoki ravni, ki se ukvarjajo z nadzorom nad orožjem, in mednarodne organizacije, ki se ukvarjajo s tem področjem. Obravnavani sta bili predvsem dve področji: učinkovit boj proti nedovoljeni trgovini z orožjem in zbiranje nezakonitega orožja po celotnem ozemlju BIH. PPEU/delegacija EU v BIH je sodeloval z Europolom, kar je olajšalo njun nastop na konferenci, posvečeni učinku nedovoljenega orožja, prodanega z Zahodnega Balkana v EU. Poleg tega je PPEU/delegacija EU predsedoval komisiji za nedovoljeno trgovino z orožjem in predstavil glavne zahteve in standarde EU na tem področju. Organi BIH so bili pozvani, naj preučijo možnosti za prenos ustreznih določb Direktive Sveta 91/477/EGS o nadzoru nabave in posedovanja orožja ter Direktive 2008/51/ES o spremembi Direktive Sveta 91/477/EGS v zvezi z opredelitvami, kategorizacijo, sistemom označevanja in okrepljenim sodelovanjem na področju nedovoljene trgovine z orožjem v nacionalno zakonodajo. Udeleženci konference so se strinjali, da je za boj proti nedovoljeni trgovini z orožjem potrebno močnejše sodelovanje na področju kazenskega pregona, izmenjava informacij in obveščevalnih podatkov ter nadaljnje približevanje zakonodajnega okvira mednarodnim standardom in standardom EU. Potrdili so še, da bi bilo treba začeti kampanjo za zbiranje nedovoljenega orožja v BIH, ki bi po vsej državi potekala časovno usklajeno in v skladu z mednarodnimi standardi za nadzor nad osebnim orožjem.

III. EU trenutno preučuje tudi možnosti za nadaljevanje dosedanje podpore Centru jugovzhodne in vzhodne Evrope za nadzor nad osebnim in lahkim orožjem (SEESAC), da bi še bolj zmanjšala nevarnost nedovoljene trgovine s SALW v jugovzhodni Evropi. Na podlagi uspešnega izvajanja Sklepa Sveta 2010/179/SZVP bi bilo mogoče z dodatnim projektom razširiti njegovo področje uporabe, da bi bila vključena tudi Republika Moldavija in Kosovo (1), obenem pa okrepiti vidik regionalnega sodelovanja kot najbolj učinkovitega gonila za zagotovitev dolgoročnega učinka in trajnosti.

IV. Operacija EUFOR Althea je še naprej prispevala k prizadevanjem mednarodne skupnosti za rešitev vprašanja presežnih zalog konvencionalnega streliva, ki ga hrani ministrstvo za obrambo BIH.

(b) Območje OVSE

V okviru Sklepa Sveta 2012/662/SZVP o podpori ukrepom za zmanjšanje nevarnosti nedovoljene trgovine z osebnim in lahkim orožjem ter njegovega prekomernega kopičenja na območju Organizacije za varnost in sodelovanje v Evropi (OVSE) so se v poročevalskem obdobju izvedle naslednje dejavnosti:

Med 24. in 26. aprilom 2013 je na Dunaju za 12 držav jugovzhodne in vzhodne Evrope ter Kavkaza potekalo usposabljanje na ravni strokovnjakov v zvezi z izvrševanjem nadzora nad posredovanjem SALW. Glavna pozornost je bila namenjena tehnikam preiskovanja in kazenskega pregona. Skupaj s strokovnjaki iz Združenega kraljestva ga je organiziral OVSE, pri izvedbi pa so sodelovali tudi ODA, UNODC ter program ZDA za nadzor izvoza in s tem povezano varnost na mejah. Udeleženci so bili poučeni o zakonodaji, postopkih in tehnikah v zvezi s preiskovanjem in kazenskim pregonom, sodelovali pa so tudi v dveh študijskih primerih. Med usposabljanjem je bila med drugim poudarjena tudi potreba po okrepitvi obstoječe zakonodaje o posredovanju v nekaterih državah, zlasti v zvezi z njihovim kazenskim pravom. Glede tega vprašanja se trenutno preučujejo možnosti za nadaljnje ukrepanje.

Potem ko je bila med 28. in 30. majem 2013 v Minsku državam članicam OVSE predstavljena elektronska aplikacija za evidentiranje SALW in streliva, se je zdaj začelo šestmesečno poskusno obdobje, v katerem dejavno sodelujejo obrambna ministrstva Albanije, Bosne in Hercegovine, Kazahstana, Kirgizistana, Republike Moldavije, Črne gore, Srbije in Tadžikistana. Prejeli so preskusne prenosne računalnike z nameščeno programsko opremo in navodili za uporabnike. Tudi nekatere druge države članice OVSE so izrazile zanimanje za dodatne informacije o programski opremi z namenom, da se projektu pridružijo pozneje. Programska oprema bo prevedena tudi v angleščino, srbohrvaščino in moldavščino.

Dejavnosti v okviru Sklepa Sveta za izboljšanje fizične zaščite skladišč SALW ter uničenje SALW v Belorusiji in Kirgizistanu so bile usmerjene v razvoj potrebnega pravnega okvira in začetno načrtovanje nadaljnjih konkretnih ukrepov za izvajanje.

(c) Afrika

I. V prvi polovici leta 2013 se je nadaljevalo izvajanje Sklepa Sveta 2012/121/SZVP v podporo dejavnostim za spodbujanje dialoga in sodelovanja med EU, Kitajsko in Afriko na področju nadzora nad konvencionalnim orožjem. Projekt je do sedaj pokazal nekaj konkretnih rezultatov pri spodbujanju osveščanja in dialoga med civilno družbo, industrijo in vladnimi predstavniki Kitajske, EU in afriških držav v zvezi z bojem proti nedovoljeni trgovini s SALW in njegovemu prekomernemu kopičenju v Afriki, zlasti na njenem vzhodnem delu. V Afriki, na Kitajskem in v državah članicah EU je bilo do sedaj organiziranih več kot trideset dvostranskih srečanj, tri srečanja delovne skupine strokovnjakov Afrike, Kitajske in EU za konvencionalno orožje, en študijski obisk Južnega Sudana in regionalna konferenca o boju proti nedovoljenemu SALW in strelivu v Vzhodni Afriki, ki je potekala 2. in 3. julija 2013 v Nairobiju. Navedena konferenca je bila organizirana pod pokroviteljstvom delovne skupine strokovnjakov, gostili pa sta jo organizaciji Africa Peace Forum in Saferworld v sodelovanju z nacionalno kontaktno točko za SALW v Keniji in regionalnim centrom za osebno orožje na območju Velikih jezer, Afriškega roga in sosednjih držav (RECSA), kar je močno dopolnilo tekočo podporo instrumenta za stabilnost, namenjeno RECSA (glej točko II v nadaljevanju). V vseh teh dejavnostih so bila vidna povečana prizadevanja Kitajske, tudi višjih vojaških strokovnjakov. Časopisi so začeli pisati o vprašanju nedovoljenega SALW v Afriki in razpravljati o tem, kako bi morala Kitajska obravnavati ta problem. Kitajski mediji so veliko poročali tudi o seminarju v Nairobiju. Poleg tega prevodi ustreznega gradiva prispevajo k večji osveščenosti o problemu SALW v Afriki in poznavanju tega problema ter obenem ustvarjajo možnosti za dialog in razpravo med strokovnjaki, člani možganskih trustov in študenti o odgovornem nadzoru nad prenosom SALW. Med člani delovne skupine strokovnjakov Afrike, Kitajske in EU za konvencionalno orožje se je razvilo dobro sodelovanje, saj vlagajo skupna prizadevanja v politične dialoge, se posvetujejo z uradniki in predstavniki civilne družbe ter se udeležujejo obiskov za ugotavljanje dejstev na terenu. Člani te skupine imajo obsežne in raznovrstne izkušnje ter so povezani v mreže, kar prispeva k uresničevanju ciljev projekta. To med drugim vključuje vojaške sile Kitajske, kitajsko ministrstvo za zunanje zadeve, vojaške sile Nizozemske, misije Združenih narodov za razorožitev, preiskovalne enote Združenih narodov za embargo na orožje, vojaške sile Južnega Sudana, južnosudanski urad za osebno orožje, ugandsko policijo, nacionalno kontaktno točko za SALW v Ugandi, kenijsko ministrstvo za zunanje zadeve, regionalni center za malo orožje v Nairobiju (RECSA), več vladnih in nevladnih projektov na terenu v zvezi z SALW ter številne vezi z diplomati, uradniki in predstavniki civilne družbe v Evropi, na Kitajskem in v Afriki. Tudi politični dialog in spodbujevalne dejavnosti v okviru projekta so bistveno pripomogli k temu, da je bilo vprašanje SALW znova obravnavano v Forumu za sodelovanje med Kitajsko in Afriko (FOCAC). Na peti ministrski konferenci FOCAC se je Kitajska zavezala podpreti afriška prizadevanja v boju proti nedovoljeni trgovini in dajanju osebnega in lahkega orožja v obtok (točka 2.6, peta ministrska konferenca FOCAC, pekinški akcijski načrt za obdobje 2013–2015).

II. EU je v okviru dolgoročne komponente instrumenta za stabilnost nadaljevala izvajanje projekta v podporo boju proti nedovoljenemu kopičenju strelnega orožja in streliva ter trgovini z njim v Afriki, in sice r prek Regionalnega centra za osebno in lahko orožje (RECSA) v Nairobiju. Ta projekt prispeva k izvajanju mirovne in varnostne komponente skupne strategije Afrike in EU. Med glavne dejavnosti sodijo institucionalna okrepitev ciljnih držav in RECSA, spodbujanje učinkovitega upravljanja SALW (označevanje orožja, evidentiranje, upravljanje zalog in njihovo uničenje) ter pridobivanje informacij o SALW. Trenutna podpora Regionalnemu centru za osebno in lahko orožje se je zaključila junija 2013 po končani preučitvi stopnje izvajanja regionalnih in mednarodnih zavez glede SALW v podsaharskih državah. Druga faza podpore, ki jo bo EU namenila Regionalnemu centru za osebno in lahko orožje, je bila dogovorjena decembra 2012 in se je začela izvajati po zaključku prve faze projekta julija 2013.

III. Svet je 24. junija 2013 sprejel Sklep 2013/320/SZVP, da bi libijskim organom kot pomoč pri njihovi zahtevni nalogi zavarovati ogromne zaloge konvencionalnega orožja in streliva namenili 5 milijonov EUR pomoči EU. EU ponuja to podporo z namenom, da bi pristojnim organom v Libiji pomagala ustaviti nadaljnje nenadzorovano širjenje konvencionalnega orožja in streliva, ki še naprej prispeva k negotovosti v Libiji, sosednjih državah in širši regiji. Ta pomoč je del celovitega pristopa EU, ki podpira proces tranzicije v demokracijo, trajnostni mir in varnost v Libiji. Sklep Sveta dopolnjuje prizadevanja misije EU za pomoč na mejah v Libiji za kratkoročno vzpostavitev zmogljivosti te države za izboljšanje varnosti njenih kopenskih, morskih in zračnih mej ter pripravo dolgoročne strategije za integrirano upravljanje meja.

IV. Poleg tega skupni projekt organizacije DanChurchAid in Danskega sveta za begunce, ki se financira v okviru kratkoročne komponente instrumenta za stabilnost, od septembra 2012 zagotavlja usposabljanje o tveganjih v zvezi s SALW civilnemu prebivalstvu v Libiji. Namen projekta je zmanjšati število nesreč, povezanih s SALW, ter vidno prisotnost tega orožja. DanChurchAid se pri lokalnih oblasteh poleg tega zavzema za ukrepe za varno upravljanje SALW, ki naj bi pripomogli k preprečevanju oboroženega nasilja. Zaenkrat je bilo za notranja in obrambna ministrstva organiziranih 11 tečajev o odstranjevanju min/neeksplodiranih ubojnih sredstev. Na območju Tripolija je bilo očiščenih 96 800 m2. Na območju Sabha na jugu je bil podpisan sporazum o usposabljanju iskalcev za odstranjevanje eksplozivnih sredstev, 2 452 oseb iz priseljenskih skupnosti, gasilskih služb in šol pa se je udeležilo usposabljanja o tveganju zaradi min/neeksplodiranih ubojnih sredstev.

V. Druga dva projekta v afriških državah, ki se financirata v okviru kratkoročne komponente instrumenta za stabilnost, sta še naprej namenjena podpori pomoči (1) vladi Južnega Sudana glede nadzora nad orožjem, zlasti z ukrepi za povečanje zmogljivosti, s katerimi naj bi se na miren način zmanjšalo število nenadzorovanega SALW v lasti civilistov v Južnem Sudanu, in (2) vladi Nigra pri učinkovitem izvajanju njenih zavez, sprejetih na konvenciji ECOWAS o SALW, in Akcijskega programa ZN. Oba projekta izvaja UNDP.

(d) Srednja Amerika

I. EU je nadaljevala tudi izvajanje projekta v podporo Srednjeameriškemu programu za nadzor nad osebnim in lahkim orožjem (CASAC). Prek dolgoročne komponente instrumenta za stabilnost se je septembra 2012 s komisijo za varnost Integracijskega sistema Srednje Amerike (SICA) kot izvedbenim partnerjem začela druga faza podpore v okviru projekta, ki se je prvotno izvajal v okviru UNDP. Namen projekta EU kot prispevka k pobudi CASAC je vzpostavitev temeljev regionalne strukture in dolgoročne strategije za boj proti nedovoljeni trgovini s strelnim orožjem v Srednji Ameriki, tako na nacionalni kot na regionalni ravni. Projekt se izvaja v Srednji Ameriki in sosednjih državah, vključno s karibskim območjem (s posebnim poudarkom na Belizeju, Gvatemali, El Salvadorju, Hondurasu, Nikaragvi, Kostariki in Panami). Med glavne dejavnosti sodijo regionalne in nacionalne kampanje in konference za osveščanje javnosti, krepitev nacionalnih usklajevalnih mehanizmov in sistemov za registracijo, čezmejni projekti ter usposabljanja na različnih področjih.

II. EU hkrati pripravlja tudi morebitni sklep Sveta v podporo dodatnim dejavnostim nadzora nad SALW v Srednji Ameriki, v katerem bi bili zlasti opredeljeni cilji na področju SZVP v okviru dela, ki ga morata skupaj opraviti Regionalni center ZN za mir, razorožitev in razvoj v Latinski Ameriki in na Karibskem otočju (UNLIREC) ter CASAC, da bi se lahko uspešno bojevali proti nezakonitemu kopičenju SALW in streliva in trgovini z njim v tej regiji.

III. Poleg tega se v okviru kratkoročne komponente instrumenta za stabilnost podpirajo prizadevanja ustanove Instituto de Enseñanza para el Desarrollo Sostenible (IEPADES) pri izvajanju tistih delov varnostne strategije Srednje Amerike, ki so povezani s SALW, kar pomeni predvsem podporo civilni družbi pri zatiranju in preprečevanju kaznivih dejanj v zvezi z osebnim in lahkim orožjem in oboroženim nasiljem.

(1) To poimenovanje ne posega v stališča glede statusa ter je v skladu z RVSZN 1244 (1999) in mnenjem Meddržavnega sodišča o razglasitvi neodvisnosti Kosova.